'એમણે જે કહ્યું એ સાંભળીને મારા તો ધબકારા વધી ગયા છે.' અલકાએ ધ્રૂજતા અવાજે કબૂલાત કરી. 'પપ્પાજીને તો પહેલેથી જ કોઇ સાધુ-સંત ઉપર શ્રદ્ધા નથી. મારી વાત અલગ છે. ખોટું નથી બોલતી. સ્વામીજીનો પ્રભાવ એવો હતો કે અનાયાસે જ ચરણસ્પર્શ કરવા દોડી ગયેલી.' એણે ઠાવકાઇથી સસરાને સમજાવ્યું. 'આવા સિદ્ધ પુરુષ કહે એમાં કંઇક તો સચ્ચાઇ હોયને?' વળી, એમણે કંઇ માગ્યું નથી. માત્ર પ્રાર્થના કરવાનો આદેશ આપ્યો છે.' એણે શાલિની અને ભાવિકા તરફ જોયું. 'સાચું કહું? આવી અમંગળ આગાહી સાંભળ્યા પછી ગભરાટ થાય છે. એમનો આદેશ આંખ-માથા પર ચડાવીને મેં તો મનમાં ને મનમાં જાપ શરૂ કરી દીધા છે. આમેય ઇશ્વરને પ્રાર્થના કરવામાં ખોટું શું છે? એમાં કોઇ નુકસાન તો છે નહીં. તમારે જે કરવું હોય એ કરજો, પણ મેં તો મારી રીતે મનોમન પ્રાર્થના શરૂ કરી દીધી છે.'